መንግስታዊ መራኸቢ ሓፋሽ ቻይና ከም ዝጸብጸበኦ፤ በዚ ቫይረስ ንዝተለኸፉ ሰባት ጥራሕ ግልጋሎት ዝህብ ሆስፒታል እናተሰርሐ ይርከብ። 1,000 መደቀሲ ዓራት ዘለዎ ኾይኑ፤ ኣብ ውሽጢ ሽድሽተ መዓልታት ከምዝውዳእ ድማ ተተሊሙ። ኣብ ግዝኣት ሁበይ እዚ ሓድሽ ክስተት ስዒቡ ዝተፈላለዩ ስጉምትታትን ዝተወስዱ ኾይኖም ብፍላይ ድማ ካብ ከተማ ናብ ከተማ ዝግበር ዝኾነ ዓይነት ዝውውር ተኣጊዱ እዩ ዝርከብ። እቲ እግዳ ካብ ከባቢ ናብ ከባቢ ይፈላለ ምበር፤ ናይ መጓዓዝያ ኣውቶብስ፤ ባቡርን ካልኦት ቀሊል መገዓዝያታትን ጠጠው ኢሉ እዩ። ኩሉ ዓይነት በረራታት ናብ-ካብን ድማ ተሰሪዞም። ነበርቲ ካብ ከባቢ ናብ ከባቢ ከይንቀሳቐሱ ትእዛዝ ተዋሂቡ። ኣብ መላእ ቻይና ድማ ብፍላይ ካብተን እቲ ቫይረስ ዝተርአየለና ግዝኣታትን ከተማታትን ዝኣትው ቻይናውያን፡ ምስዝኮነ ሰብ ከይተራኸቡ ንልዕሊ 14 መዓልታት ኣብ ገዘኦም ተዓጽዮም ክቕመጡ ሓለፍቲ መንግስቲ ሓቲቶም። እዚ ናይቲ ቫይረስ ምልባዕ ንምክልኻል ዝዓለመ እዩ ተባሂሉ። ምንጪ ስእሊ, Reuters መግለጺ ስእሊ, ኣብ ከተማ ዉሃን ሆስፒታላት ተጨናኒቀን ይርከባ ከምኡ ድማ መንግስቲ ቻይና ዓበይቲ ዝበሃሉ መደባት ዝሰረዘ ኾይኑ፤ ከም 'ግሬትዎል' ዝኣመሰሉ ዓበይቲ ዓለም ለኸ ማእኸላት መስሕብ ዓጽዩ። እቲ ዓብዪ በዓል ዝበሃል ሓድሽ ዓመት ሉናር ከይበዓል ተኸልኪሉ። ኣብ ከተማታት ሻንጋይን ቤጂንግን ዝነበሩ ሪዞርትታት ንግዚኡ ዝተሰረዙ ኾይኖም፤ ቤት ብልዒ ማክዶናልድስ ኣብ ሓሙሽተ ዓበይቲ ከተማታት ክዕጸው ተገይሩ። እቲ ቫይረስ ንመን እዩ ቀዲሙ ዘጥቕዕ ?
